Euroopa Liidu asjades kaasamisalast olukorda kaardistades selgus, et ühe aasta jooksul oli kodanikuühendusi kaasatud Euroopa Liidu asjadesse Eesti seisukoha kujundamisel vaid ühel korral - EL kodanikualgatuse reeglite paikapanekul. Uuringu eesmärgiks oli koondada head juhtumid, millest teha üldistavad soovitused ühendustele. Kuna EL asjades sai üles lugeda ühendusi, kellel oli viimase aasta jooksul kaasamiskogemus vaid ühe käe sõrmedel, tuli pilgud pöörata ametliku EL koordinatsioonisüsteemi  ülesehituse parandustele, mis selle olukorra meie hinnangul on tinginud. Enamik soovitusi on sisuliselt Eesti EL koordinatsiooni korralduse täiendamisele suunatud.